รายงานการกำกับดูแลกิจการของคณะกรรมการตรวจสอบ ประจำปี 2547

บริษัท แสนสิริ จำกัด (มหาชน)

รายงานนี้จัดทำขึ้นโดยคณะกรรมการตรวจสอบของบริษัท แสนสิริ จำกัด (มหาชน)
ซึ่งเป็นความเห็นของคณะกรรมการตรวจสอบเกี่ยวกับการกำกับดูแลกิจการ
โดยผ่านการพิจารณาจากที่ประชุมคณะกรรมการตรวจสอบ ครั้งที่ 1/2548 ซึ่งประชุมเมื่อวันที่ 28
กุมภาพันธ์ 2548 และที่ประชุมคณะกรรมการบริษัท ครั้งที่ 1/2548 เมื่อวันที่ 28 กุมภาพันธ์ 2548

คณะกรรมการตรวจสอบของบริษัทฯ มีโครงสร้างที่เป็นอิสระจากผู้บริหารของบริษัทฯ
ซึ่งประกอบไปด้วยผู้ทรงคุณวุฒิ และเป็นกรรมการอิสระ 4 ท่าน คือ นายโกวิทย์ โปษยานนท์
เป็นประธานกรรมการตรวจสอบ โดยมี นายวิศาล เชาวน์ชูเวชช นางสาวจิตรา ศรีสาคร และ
นายดนุชา สินธวานนท์ เป็นกรรมการตรวจสอบ และมีเลขานุการคณะกรรมการตรวจสอบ 1 ท่าน
คือ นายเทพศักดิ์ นพกรวิเศษ

คณะกรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัท
โดยเป็นการปฏิบัติหน้าที่อย่างมีอิสระ
ไม่มีข้อจำกัดในการได้รับข้อมูลและได้รับความร่วมมือจากบริษัทฯ เป็นอย่างดี
ซึ่งสอดคล้องตามข้อกำหนดของตลาดหลักทรัพย์แห่งประเทศไทย โดยในรอบปี 2547
ได้จัดให้มีการประชุมทั้งสิ้น 4 ครั้ง และได้มีการหารือร่วมกับผู้บริหาร ผู้สอบบัญชีภายนอก
และผู้ตรวจสอบภายใน ตามความเหมาะสม ทั้งนี้
การประชุมร่วมกับผู้สอบบัญชีภายนอกและผู้ตรวจสอบภายใน
เป็นการประชุมอิสระจากผู้บริหารของบริษัทฯ ซึ่งสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี
เพื่อนำเสนอให้คณะกรรมการบริษัทพิจารณาอนุมัติ
โดยได้พิจารณางบการเงินที่ผ่านการสอบทานและตรวจสอบจากผู้สอบบัญชีภายนอก ซึ่งพบว่า
รายงานทางการเงินมีความถูกต้อง และมีการเปิดเผยข้อมูลอย่างเพียงพอ

2. สอบทานระบบการควบคุมภายใน โดยได้สอบทานระบบการควบคุมภายใน และ
ระบบการรักษาความปลอดภัยของข้อมูลสารสนเทศของระบบ SAP
ซึ่งเป็นระบบสารสนเทศที่มีความทันสมัย เพื่อใช้ในการปฏิบัติงานของบริษัทฯ ซึ่งพบว่า
มีระบบการควบคุมภายในที่ดีและมีประสิทธิผล โดยมีการพัฒนาให้ดียิ่งขึ้นอย่างสม่ำเสมอ

3. สอบทานการเปิดเผยข้อมูลของบริษัทในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
รวมทั้งได้ให้ความเห็นชอบต่อรายการดังกล่าวเพื่อนำเสนอให้คณะกรรมการบริษัทพิจารณาอนุมัติก่อนเข้าทำรายการ
เพื่อให้เป็นไปตามหลักเกณฑ์ของตลาดหลักทรัพย์แห่งประเทศไทย
ซึ่งคณะกรรมการตรวจสอบมีความเห็นว่า
ไม่พบประเด็นที่เป็นสาระสำคัญในเรื่องการไม่ปฏิบัติตามหลักเกณฑ์ของรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

4. สอบทานการตรวจสอบภายใน ซึ่งจากผลการตรวจสอบภายใน สามารถประเมินได้อย่างมั่นใจว่า
ระบบการปฏิบัติงานของบริษัทฯมีระบบการควบคุมภายในที่มีประสิทธิผล
มีการบริหารความเสี่ยงอย่างรัดกุมเพียงพอ และมีการกำกับดูแลกิจการโดยยึดหลักความโปร่งใส
(Transparency) ความซื่อสัตย์ (Integrity) ความรับผิดชอบต่อผลการปฏิบัติงานตามหน้าที่
(Accountability) และความสามารถในการแข่งขัน (Competitiveness) สามารถเชื่อถือได้
นอกจากนี้ คณะกรรมการตรวจสอบได้กำกับดูแลงานตรวจสอบภายใน
และได้เสนอแนะแนวทางของการปฏิบัติงานตรวจสอบเพื่อพัฒนาให้ดียิ่งขึ้น

ในการดำเนินงานของบริษัทฯ ในรอบปี 2547
คณะกรรมการตรวจสอบได้พิจารณาโดยสรุปในภาพรวมแล้ว เห็นว่า บริษัทฯ ยึดมั่นในจริยธรรมธุรกิจ
คณะกรรมการตลอดจนผู้บริหารของบริษัทฯมีจริยธรรมในการปฏิบัติงาน
มีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯอย่างมีคุณภาพเยี่ยงมืออาชีพ ทั้งนี้
บริษัทฯ มีนโยบายในการปฏิบัติงานที่ชัดเจน มีการจัดโครงสร้างองค์การที่ดี
เอื้อประโยชน์ต่อการควบคุมภายในที่ดี นอกจากนั้น
ยังมีระเบียบและวิธีการปฏิบัติงานที่เป็นลายลักษณ์อักษร
มีการกำหนดหน้าที่ความรับผิดชอบและผู้มีอำนาจอนุมัติ
สำหรับใช้เป็นแนวทางในการปฏิบัติงานสำหรับพนักงานและผู้บริหารอย่างเหมาะสมเพียงพอ
สามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯและบริษัทย่อย
รวมทั้งมีการกำกับดูแลกิจการที่มีประสิทธิผล
โดยมีการพัฒนาปรับปรุงระบบการปฏิบัติงานให้ดีขึ้นอย่างต่อเนื่อง

ในนามคณะกรรมการตรวจสอบ

  (นายโกวิทย์ โปษยานนท์)

ประธานกรรมการตรวจสอบ

28 กุมภาพันธ์ 2548